# பூவைசிய இந்திரகுல சங்கம், பேரையூர்



பூவைசிய இந்திரகுல சங்கம் (Bhuvaisia Indirakula Sangam, Bhuvaisiya Indrakula Sangam)) 14.01.1917 ஆம் ஆண்டு இராமநாதபுரம் மாவட்டம், முதுகுளத்தூர் வட்டம் (தற்போது கமுதி வட்டம்) பேரையூரில் நிறுவப்பட்டது. இச்சங்கமானது ஆரம்ப காலங்களில் பேரையூரிலுள்ள பூவைசிய இந்திரகுல மடாலயத்தில் செயல்பட்டது. பின்னர் அதற்கென தனிக் கட்டிடம் கட்டப்பட்டது. இச்சங்கம் தற்போது 'பூவைசிய இந்திரகுல வேளாளர் சங்கம்' என பெயர் மாற்றம் செய்யப்பட்டுள்ளது.  

"ஏரும் போரும் எம்குலத் தொழில்கள்" என வாழ்ந்த தொல்தமிழ்க்குடி தேவேந்திரகுல வேளாளர் மக்கள் கல்வி, பொருளாதாரம், அரசியல் மற்றும் சமூக நிலைப்பாட்டில் உயர்ந்த நிலையை அடைய வேண்டும் என்ற உயரிய சிந்தனையோடு பல்வேறு இன்னல்களுக்கு இடையில் இச்சங்கமானது நமது முன்னோர்களால் ஆரம்பிக்கப்பட்டது.முச்சங்கம் வைத்து தமிழ் வளர்த்த பாண்டியர் வழி வந்த இம்மருத நில மக்கள் இச்சங்கத்தையும் சிறப்புடன் நிறுவி திறமையுடன் நிர்வகித்தனர். இச்சங்கத்தின் முதல் ஆயத்தக் கூட்டம் பேரையூர் அருகேயுள்ள செங்கோட்டைப்பட்டியில் **09.08.1922** ஆம் ஆண்டு கூட்டப்பட்டது. இதில் ஒருங்கிணைந்த இராமநாதபுரம் மாவட்டத்திலிருந்து சுமார் 150 கிராமங்களைச் சார்ந்த தேவேந்திரகுல வேளாளர் பிரதிநிதிகள் கலந்து கொண்டு சிறப்பித்தனர்.  

இதன் அடுத்த இரண்டு கூட்டங்களும் பேரையூர் அருகிலுள்ள செங்கோட்டைப்பட்டி மடாலயத்தில் கூட்டப்பட்டு, 328 கிராமங்கள் இச்சங்கத்தின் கீழ் இணைக்கப்பட்டன. இதன் மூன்றாவது கூட்டம் 6.6.1923 ல் செங்கோட்டைப்பட்டி மடாலயத்தில் நடைபெற்றது. இதற்கென தனியாக கான்பரன்ஸ் நோட்டீஸ் தயாரிக்கப்பட்டு தென் மாவட்டங்கள் முழுவதும் கொடுக்கப்பட்டு மூன்றாவது கூட்டம் வெகு சிறப்பாக நடைபெற்றது. இக்கிராமங்கள் அனைத்தும் ஒன்பது வட்டங்களாக பிரிக்கப்பட்டு தனித்தனியாக பொறுப்பாளர்கள் நியமிக்கப்பட்டனர். இச்சங்கமானது முறைப்படுத்தப்பட்ட சங்கமாக விளங்கியது. சாதியச் சிக்கல்களையும், குடும்பச் சிக்கல்களையும் களையும் பணியில் இச்சங்கமானது முனைப்புடன் செயல்பட்டது. இச்சங்கம் 1957 ஆம் ஆண்டு வரை 37 மாநாடுகளை வெற்றிகரமாக நடத்தி 500 க்கும் மேற்பட்ட கிராமங்களை இச்சங்கத்தின் கீழ் இணைத்து சாதனை புரிந்தது.  

இச்சங்கத்தை நிறுவியர் பேரையூரைச் சார்ந்த வைத்தியர் பெருந்தகை பெருமாள் பீட்டர் ஆவார். இந்த முதல் மூன்று ஆயத்தக் கூட்டங்களையும் இவரே தலைமையேற்று திறம்பட நடத்தினார். இவருக்குத் துணையாக நின்றவர்கள் பேரையூர் க.பவுல், பேரையூர் M.சாமுவேல் உபாத்தியார் (வாத்தியார்), தியாகி இமானுவேல் சேகரனாரின் தந்தை வேதநாயகம் உபாத்தியாயர், பகநதி D.சாமுவேல் தேசிகர், மேட்டுப்பட்டி ஆபிரஹாம் தேசிகர், கூரியூர் முத்திருளப்ப உபாத்தியார் மற்றும் பரமக்குடி பீற்றர் உபாத்தியார் ஆவர். இதில் பெருமாள் பீற்றர் முதலில் ஒருங்கிணைந்த முதுகுளத்தூர் வட்டார காரியதரிசியாகவும் பின்னர் சங்கத்தின் தலைவராகவும், செக்கரேட்டரியாகவும் பொறுப்பேற்றார். M.சாமுவேல் உபாத்தியாயர் (வாத்தியார்) மற்றும் பரமக்குடி பீற்றர் ஜெனரல் செக்கரேட்டரியாக பொறுப்பேற்றார்கள். செல்லூர் S.வேதநாயகம் உபாத்தியாயர் பிரசிடென்ட்டாக பணியாற்றினார். இதில் நோக்கத்தக்க விஷயம் என்னவெனில் பெருந்தகை பெருமாள் பீட்டர் தன்னைவிட படித்தவர்களுக்கே உயர் பதவிகளை அளித்து அழகு பார்த்தார்.  

## **சங்க மாநாடு நடைபெற்ற இடங்கள்**

| **1** | **செங்கோட்டைப்பட்டி** | **09.08.1922** |  |
| --- | --- | --- | --- |
| **2** | **செங்கோட்டைப்பட்டி** | **27.09.1922** |  |
| **3** | **செங்கோட்டைப்பட்டி** | **06.06.1923** |  |
| **4** | **பாம்பூர்** | **04.07.1923** |  |
| **5** | **காக்கூர்** | **07.06.1924** |  |
| **6** | **ஆரபத்தி** | **14.10.1924** |  |
| **7** | **பரளச்சி** | **28.10.1925** |  |
| **8** | **பரமக்குடி** | **10.06.1931** |  |
| **9** | **தெரியவில்லை** | **—** |  |
| **10** | **காக்கூர்** | **24.08.1932** |  |
| **11** | **நொச்சிவயல்** | **28.05.1930** |  |
| **12** | **முத்துவயல்** | **03.09.1930** |  |
| **13** | **பிச்சங்குரிச்சி** | **01.02.1931** |  |
| **14** | **காவனூர்** | **22.02.1931** |  |
| **15** | **நொச்சிவயல்** | **08.03.1931** |  |
| **16** | **கொளுந்துரை** | **06.04.1931** |  |
| **17** | **வெள்ளையாபுரம்** | **12.09.1934** |  |
| **18** | **பாம்பூர்** | **13.08.1935** |  |
| **19** | **பேரையூர் (ஹெட்டாபிஸ் திறப்பு)** | **08.10.1935** | } |

## **பெயர்க்காரணம்**

பூவைசிய இந்திரகுல சங்கத்தின் பெயர்க்காரணத்தை அறிய முற்பட்டால் பல வியப்பு ஏற்படுகிறது. இதிலுள்ள ஒவ்வொரு சொல்லும் நன்கு ஆராயப்பட்டு இப்பெயர் சூட்டப்பட்டுள்ளது என்றால் மிகையாகாது.  

முதலில் 'பூவைசியர்' என்ற சொல்லின் பொருள் காண்போம். 'பூவைசியர்' என்ற சொல்லுக்கு உழவர் அல்லது வேளாளர் என பொருள் கொள்கிறது தமிழ் அகராதி. 'பூவைசியர்' என்பதற்கு 'வேளாளர்' எனப் பொருள் கொள்கிறது பிங்கல நிகண்டு.  

திருக்குறள், சீவகசிந்தாமணி மற்றும் சிலப்பதிகாரத்தில் கூறப்பட்ட இந்திர வழிபாடானது மருதநில மக்களான மள்ளர்கள் தங்கள் குல முதல்வனான வேந்தனை மழைக்கடவுளாக வழிபட்டனர் என்பதைக் குறிக்கிறது. இந்த வேந்தனே பிற்காலத்தில் தேவேந்தர் ஆனார்.  

ஐம்புலன்களையும் அடக்கியாண்டவர்களே ஐந்திரர் என்றும், காலப்போக்கில் அஃதே இந்திரர் எனத் திரிந்ததாக அயோத்திதாசப் பண்டிதர் கூறுவார். நமது பழைய ஆவணங்களிலும் இந்திரகுலம் என்றே பெயர் சூட்டப்பட்டுள்ளது. இதன் பொருட்டே இந்திரகுலம் என பெயர்சூட்டப்பட்டது. எனவே இச்சங்கத்திற்கு வரலாற்றுத் தரவுகளுடன் 'பூவைசிய இந்திரகுல சங்கம்' எனப் பெயர் சூட்டியது சாலச் சிறந்தது ஆகும்.  

## **சங்கப்பதிவு**:
இச்சங்கமானது தமிழ்நாட்டில் தேவேந்திரர்களுக்காக நிறுவப்பட்ட முதல் சங்கம் ஆகும். பூவைசிய இந்திரகுல சங்கத்தை இந்திய சங்கங்களின் பதிவுச்சட்டம் 1860 ன் படி 16.08.1924 ல் மதுரை பதிவாளர் அலுவலகத்தில் பதிவு செய்யப்பட்டது. இதன் பதிவு எண் 1/1924-25 ஆகும். இச்சங்கத்தின் பதிவு 1966 வரை புதுப்பிக்கப்பட்டது. பின்னர் சில காரணங்களால் புதுப்பிக்க இயலவில்லை. தற்போது மீண்டும் இச்சங்கம் 'பூவைசிய இந்திரகுல வேளாளர் சங்கம்' என்ற பெயரில் பதிவு செய்யப்பட்டுள்ளது. மறுபதிவு எண் 62/2025 ஆகும்.  

## **முதல் கான்பரன்ஸ் தீர்மானங்கள்:**

முதல் கான்பரன்ஸ் கூட்டத்தில் நமது சமூகம் முன்னேற்றம் பெற கீழ்க்கண்ட தீர்மானங்கள் நிறைவேற்றப்பட்டன:  

1. நமது ஜனங்கள் யாவரும் சங்கத்திற்கும், சர்க்காருக்கும் ராஜ விசுவாசமுடையவர்களாக இருக்க வேண்டும்.  

2. நமது சங்கம் பூவைசிய இந்திரகுல மஹா சங்கம் என்று அழைக்கப்படும்.  

3. குழந்தைகள் 7 வயது முதல் 16 வயது வரை ஆண் பெண் படிக்க வேண்டும்.  

4. நாகரீக விஷயமாய், இழிவாய் எண்ணப்பட்ட ஆபரணங்களாகிய பார்ப்பறை பாசி, சங்கு பாசி, பொய் மணி, தும்புக்கல், ஈய வளைவி இவைகளை நீக்க வேண்டும்.  

5. ஆண்கள், பெண்கள் தேகத்தில் பச்சை குத்தி கொள்ளக்கூடாது.  

6. தற்காலத்தில் வழங்கி வருகின்ற நாகரிகமான வார்த்தைகளை உபயோகிக்க வேண்டும்.  

7. ஆண்களுக்கும் பெண்களுக்கும் ஒழுக்கமான பெயர்கள் வைத்து அழைக்க வேண்டும்.  

8. மேளம் சேவிக்கக் கூடாது.  

9. பெண்கள் மாரடித்தலை நிறுத்த வேண்டும்.  

10. கருமாதி காலங்களில் ஆண்கள் பெண்கள் ஆடக்கூடாது.  

11. பிள்ளைகளுக்கு பலவிதமான கைத்தொழில்களைக் கற்றுக் கொடுக்க வேண்டும்.  

12. நமது குலத்தவர்கள் யாவரும் ஒருவருக்கொருவர் ஒற்றுமையாய் இருக்க வேண்டும்.  

13. சிசு விவாகம் நிறுத்தப்பட வேண்டும்.  

14. தாரம் இருக்க தாரம் செய்யக் கூடாது.  

15. ஒரு தாரத்திற்கு பத்து வருஷத்திற்கு மேல் குழந்தை இல்லாது போனால் மேற்படி தாரத்தின் சம்மதத்தின் பேரில் வேறு விவாகம் செய்து கொள்ளலாம்.  

16. விவாகம் செய்து கொள்ளும் ஒவ்வொரு ஆணும் பெண்ணும் நபர் ஒன்றுக்கு ரூபாய் 1 சங்கத்திற்கு கொடுத்து தங்கள் பெயரை சங்கத்தின் ரிஜிஸ்டர் புத்தகத்தில் பதிவு செய்து கொள்ள வேண்டும்.  

17. விவாகம் செய்யும் மாப்பிளை புது திருமாங்கல்யம் செய்து தரிப்பிக்க வேண்டும்.  

18. மாப்பிள்ளை பெண்ணுக்கு பரிசம் ரூபாய் 21 கொடுக்க வேண்டும்.  

19. ஆண்களாவது பெண்களாவது ஒருவரை விட்டு ஒருவர் பிரியும் போது ஆண் பெண்ணுக்கு ரூபாய் அல்லது பெண் ஆணுக்கு ரூபாய் 100 (நூறும்) சங்கத்திற்கு ரூபாய் 5 (ஐந்தும்) கொடுத்து விலகிக் கொள்ள வேண்டும்.  

இந்த 19 தீர்மானங்களே பூவைசிய இந்திரகுல சங்கத்தின் முக்கியத் தீர்மானங்கள் ஆகும். இந்த தீர்மானங்கள் அனைத்தும் சங்கத்தின் உறுப்பினர்களாக இருந்த அனைத்துக் கிராமங்களின் பங்கேற்போடு நிறைவேற்றப்பட்டது. பூவைசிய இந்திரகுல சங்கத்தின் நோக்கங்களை நாம் கூர்ந்து நோக்கினால் இவை அனைத்தும் பெருந்தகை பெருமாள் பீட்டரின் விடுதலைக் கருத்துகளின் மொத்தத் தொகுப்பு என்பதைத் தெரிந்து கொள்ளலாம். சமூக முன்னேற்றத்திற்கான அவரது தீராத வேட்கையே சங்கத்தின் நோக்கங்களாகவும், சாதிக் கட்டுப்பாடுகளாகவும் விதிக்கப்பட்டிருந்தன.  

## **சங்க கட்டிடம்:**

முதன்முதலில் பெருந்தகை பெருமாள் பீற்றர் அவர்கள் பேரையூர் கண்மாய்க்கரை அருகிலுள்ள தமது இடத்தில் ஒரு சிறிய கூரைக் கொட்டைகை அமைத்து அதில் பூவைசிய இந்திரகுல சங்கத்தின் அலுவல் வேலைகளையும், செயல்பாடுகளை கவனித்து வந்துள்ளார். இங்குதான் அப்போது கல்லூரி படித்துக் கொண்டிருந்த மதிப்பிற்குரிய D.I.G குருவையா, ஆசிரியர் பவுல் வார்டன், ஆசிரியர் காபிரியேல் மற்றும் ஆசிரியர் சாலமன் தன்ராஜ் ஆகியோர் உதவியுடன் இப்பகுதியிலுள்ள பாமர மக்களுக்கு கையெழுத்து போடுவதற்கும், படிப்பதற்கும் உதவி செய்யப்பட்டுள்ளது. மேலும் பலருக்கு பல்வேறு ஆவணங்கள் எழுதிக் கொடுக்கப்பட்டுள்ளது.  

மிகச்சிறந்த முறையில் இயங்கி வந்த இச்சங்கத்திற்கென 1955 ஆம் ஆண்டு ஏப்ரல் மாதம் 25 ம் நாள் முதல் சங்கம் கட்டிடம் கட்ட தொடக்க வேலைகள் தொடங்கின.  

## **சங்கம் கட்டுதல்**:

நமக்கென தனிச் சங்க கட்டிடம் தேவை என சங்கக் கூட்டத்தில் பெருந்தகை பெருமாள் பீற்றர் அவர்களால் தீர்மானம் இயற்றப்பட்டு அதற்கான வேலைகள் 1955 ஆம் ஆண்டு தொடங்கியது. முதன்முதலில் 3000 ரூபாய் பட்ஜெட்டில் அதற்கான மாதிரி வரைபடம் வரையப்பட்டு வேலைகள் தொடங்கப்பட்டது. இச்சங்கம் கட்டுவதற்கு அனைத்து சமூக மக்களும், அனைத்து ஊர் மக்களும் நன்கொடை அளித்துள்ளனர். சங்கம் கட்டுவதற்கு அப்போது உறுதுணையாக இருந்தவர்கள் ரெ.அருமைநாயகம் மற்றும் ம.கா.பெரிய நாயகம் ஆவர். சங்க நடவடிக்கைகளில் உறுதுணையாக இருந்தவர்கள் சொசைட்டி பிரசிடென்ட் இராமநாதன், வீரம்பல் திரவியம், செங்கப்படை மாசிலாமணி, செங்கோட்டைப்பட்டி ப.மு.சின்னக் கருப்பன் மற்றும் சைமன் பொன்னையா ஆகியோரும் அப்போதைய ஊர்ப் பொறுப்பாளர்கள் மதிப்பிற்குரிய மோசஸ், வேதமாணிக்கம் மற்றும் தாசன் ஆகியோரும் ஆவர்.  

சங்கக் கட்டிடம் 1961 ஆம் ஆண்டு ஏப்ரல் மாதம் 12 ஆம் நாள் இராமநாதபுரம் மாவட்ட ஆட்சியர் திரு. E.C.S. பிரபாகர் I.A.S அவர்கள் தலைமையில் தமிழகத்தின் மின்துறை அமைச்சர் உயர்திரு V.இராமையா அவர்கள் திறந்து வைக்கப்பட்டது.  

## **தியாகி இமானுவேல் சேகரனாரும் பூவைசிய இந்திரகுல சங்கமும்**:

பூவைசிய இந்திரகுல சங்கத்தின் ஆரம்ப காலக்கட்டத்தில் தியாகி இமானுவேல் சேகரன் அவர்களின் தந்தை வேதநாயகம் ஆசிரியரின் பங்கு அளப்பரியது. இராணுவப் பணியிலிருந்து விருப்ப ஓய்வு பெற்ற தியாகி இமானுவேல் சேகரனார் ஒடுக்கப்பட்டோர் அமைப்பை ஏற்படுத்தி தந்தையைப்போல் தானும் சங்கத்தில் இணைந்து பணியாற்றினார். இச்சங்கத்தின் 35 மற்றும் 36 வது கூட்டத்தில் கலந்து கொண்டு சிறப்பித்தார். இந்த இரண்டு கூட்டங்களிலும் அவர்தான் தேசியகீதம் பாடி சிறப்பித்துள்ளார். சங்கப் பொறுப்பாளர்கள் மற்றும் தலைவர் பெருந்தகை பெருமாள் பீற்றருடன் இணைந்து தேவேந்திரர் மக்கள் பாதிக்கப்பட்ட இடங்களுக்குச் சென்று அப்பிரச்சினைகளை சரி செய்தார். இதனால் சங்கத்தின் புகழும், தியாகியாரின் அஞ்சா நெஞ்சமும் பட்டி தொட்டி எங்கும் பேசப்பட்டது. தேக்கம்பட்டி பாலசுந்தரராசு அவர்கள் அம்பேத்காரை அழைத்து மதுரையில் 29.12.1946 ல் தீண்டாமை ஒழிப்பு மாநாட்டை நடத்தினார். அதில் பெருந்தகை பெருமாள் பீற்றருடன் தியாகி இமானுவேல் சேகரனார் கலந்து கொண்டு சிறப்பித்தார்.  

## **சங்கப் பதிவேடுகள்**:
பூவைசிய இந்திரகுல சங்கத்தின் மிக முக்கியமான நடவடிக்கைகளில் ஒன்று ஒவ்வொரு நிகழ்விற்கும் தனித்தனியாக பதிவேடுகளைப் பராமரிப்பது ஆகும். இதில் முக்கியமானது சங்க மாநாட்டு அறிக்கைப் பதிவேடு, சங்க கணக்குப் பதிவேடு, திருமணப் பதிவேடு , சங்க கூட்டப் பதிவேடு மற்றும் பஞ்சாயத்து பதிவேடு ஆகும். சங்கத்தின் ஒவ்வொரு சிறு குறிப்புகளும், ஆவணங்களும் கூட இன்றுவரை பாதுகாப்பாக வைக்கப்பட்டுள்ளது. நமது மாவட்டத்திலுள்ள தேவேந்திரர்களின் ஆவணக் காப்பகமாக சங்கமும் சங்கப் பதிவேடுகளும் இன்று வரை பாதுகாப்பாக வைக்கப்பட்டுள்ளது.  

இப்பதிவேடுகளில் முக்கியமான ஒன்று ஒவ்வொரு வருடத்திய கவர்னிங்பாடி மெம்பர்கள் லிஸ்ட் ஆகும். இதில் ஒவ்வொரு ஆண்டும் சங்கத்தின் நிர்வாகிகளின் முழுவிவரமும் தெளிவாகக் குறிக்கப் பெற்றுள்ளது. இதில் ஒருங்கிணைந்த இராமநாதபுரம் மாவட்டத்தைச் சார்ந்த பல கிராமங்களைச் சார்ந்தவர்களும் பொறுப்பாளர்களாக இருந்துள்ளனர். அதில் அவர்களது பெயர், தகப்பனார் பெயர், நிர்வாகம், தொழில், ஊர் மற்றும் முகவரி குறிக்கப்பட்டுள்ளது. இதில் பரமக்குடி, செல்லூர், பிரபக்களூர், இராமநாதபுரம், பிச்சங்குறிச்சி, செங்கப்படை, குறையற வாசித்தான், கூரியூர், பாம்பூர், சித்தூர்வாடி, கோவிலான்குளம், முதுவை, பரளச்சி, செங்கோட்டைப்பட்டி, சேர்ந்தைகோட்டை, அபிராமம், வலையன்குளம், காக்கூர், கடமங்குளம், வெள்ளையாபுரம், அச்சுந்தன் வயல், பாப்பனேந்தல், ஆரபத்தி, கூரியூர் போன்ற பல ஊர்களைச் சார்ந்த நிர்வாகிகள் இணைந்து செயல்பட்டுள்ளனர்.  

ஒவ்வொருமுறை சங்கம் கூடும்போதும் அனைவரிடமும் முறைப்படி கையெழுத்துப் பெறப்பட்டு முறையாக பதிவு செய்யப்பட்டுள்ளது. கூட்டத்திற்கு வராதவர்களுக்கு அபராதமும் விதிக்கப்பட்டுள்ளது. பல ஊர்களிலிருந்தும் பெறப்பட்ட பஞ்சாயத்து மனுக்கள் முறையாக ஆராயப்பட்டு தகுந்த தீர்ப்புகள் வழங்கப்பட்டுள்ளன. இச்சங்கம் முறைப்படுத்தப்பட்ட சங்கம் என்பதால் இங்கு சொல்லப்படும் தீர்ப்புகள் மேல்முறையீட்டிற்குச் செல்லும் வழக்குகளில் உயர் நீதிமன்றங்களில் கூட ஏற்றுக் கொள்ளப்பட்டுள்ளன என்பது தனிச்சிறப்பாகும்.  

## **சமூக ஒற்றுமையின் சின்னம்:**

இச்சங்கமானது தேவேந்திரர்களின் வளர்ச்சிக்கு மட்டுமல்லாமல் அனைத்து சமூக மக்களின் முன்னேற்றத்திற்கும் பாடுபட்டது. அனைத்து சமூக மக்களிடம் இணக்கமாக செயல்பட்டு நன்மதிப்பைப் பெற்றது. இச்சங்க கட்டிடம் கட்டுவதற்கு அனைத்து சமூக மக்களும் அனைத்து மத மக்களும் நன்கொடை அளித்துள்ளனர் என்பதும் நோக்கத்தக்கது. இச்சங்கத்தின் சில கூட்டங்களில் பிள்ளைமார், மறவர், ஐயர், சேர்வார் போன்ற பிற சமூகத்தினரும் கலந்து கொண்டு நட்புறவுடன் இருந்துள்ளனர். இதன் 32 வது கூட்டத்தில் சேதுபதி மன்னர் கலந்து கொண்டு சிறப்புரை ஆற்றி உள்ளார்.  

19.10.1934 ஆம் ஆண்டு தீயனூர் மு.து.கருப்பையாத் தேவருக்கும், வேப்பங்குளம் பூவைசிய இந்திர குலம் வெ.வீரம்மாளுக்கும் இச்சங்கத்தில் கலப்புத் திருமணம் நடத்தி வைக்கப்பட்டு அன்றே சாதிஒழிப்பிற்கு அடிகோள் இடப்பட்டது குறிப்பிடத்தக்க நிகழ்வாகும்.  

## **நூற்றாண்டு விழா:**

பூவைசிய இந்திரகுல சங்கம் பதிவு செய்யப்பட்டதன் அடிப்படையில் 2025 ஆம் ஆண்டு மே மாதம் 24 ம் தேதி சங்க நூற்றாண்டு விழா பூவைசிய இந்திரகுல வேளாளர் மாணவர் மன்றத்தினரால் சிறப்பாக கொண்டாடப்பட்டது. இதில் நூற்றுக்கும் மேற்பட்ட கிராமங்களிலிருந்து தேவேந்திரகுல வேளாளர் மக்களும், கிராமப் பொறுப்பாளர்களும் கலந்து கொண்டு சிறப்பித்தனர். சிறப்பு அழைப்பாளர்களாக மதிப்பிற்குரியவர்களான தி.மு.க அமைச்சர் ராஜ கண்ணப்பன், அ.தி.மு.க முன்னாள் சட்ட மன்ற உறுப்பினர் சதன் பிரபாகர், பா.ம.க பொதுச் செயலாளர் வடிவேல் இராவணன், எழுத்தாளர் சோ.தர்மன், பேச்சாளர் நாஞ்சில் சம்பத், முனைவர்.பேச்சிமுத்து, இந்திய லங்காடி அணித்தலைவர் தேவசித்தம், தமிழர் அதிகாரம் அமைப்பின் தலைவர் அழகர்சாமி பாண்டியன், எழுத்தாளர் தமிழ்மாறன், வேளாண் ஆய்வாளர் தங்கசாமி, தியாகி இமானுவேல் சேகரனாரின் மகள் சுந்தரி பிரபாராணி மற்றும் பேரன் ரமேஷ் தேவேந்திரர், சேகர் I.R.S, மள்ளர் சேனைத் தலைவர் சோலை பழனிவேல் ராஜன், அர்ஜூனா விருது வென்ற மணத்தி கணேசன், மருதமலர் ஆசிரியர் உமா சங்கர் மற்றும் திரைப்பட இயக்குநர் அரசு போன்றோர் கலந்து கொண்டு சிறப்பித்தனர்.  

## **சங்கம் பற்றி எழுத்தாளர்கள்:**
"தங்கம் செய்யாததை சங்கம் செய்யும்" என்னும் வாய்மொழிக்கேற்ப வரலாறு படைத்து வரும் சங்கமாக பூவைசிய இந்திரகுல சங்கம் வழிவழியாக வாழையடி வாழையாக பாண்டியர், சேர, சோழர் மரபை அடையாளப்படுத்தி வருவதை எண்ணி உளம் மகிழ்கிறேன். 1951 ஆம் ஆண்டு இராமநாதபுரம் மாவட்ட சாதிவாரி மக்கள் தொகைக் குடிக்கணக்கெடுப்புப் பதிவில் 'இந்திர குல வேளாளர்' என்ற பெயர் இடம் பெற்றுள்ளளது. இதற்கு அடிப்படைக் காரணம் 'பூவைசிய இந்திரகுல சங்கம்' இயங்கி வந்ததேயாகும்.  

- **கு.செந்தில் மள்ளர் (நிறுவுநர் மள்ளர் மீட்புக் களம்**)  

"வேளாண் சமூகத்திற்கே உரிய மனித நேயமும் வீரமும் விலகாதிருக்க, அதோடு கல்வியும் ஒற்றுமையும் இணைந்து அரசியலுக்கும் தேவேந்திரர்களை அழைத்துச் சென்றது. இதற்கு மூல காரணமாக இருந்தது பெருந்தகை பெருமாள் பீற்றரும், அவர் உருவாக்கிய பூவைசிய இந்திரகுல சங்கமும் ஆகும்."  
-''' பேராசிரியர் இ.பேச்சிமுத்து, தமிழ்த்துறைத் தலைவர் ஓய்வு  
'''  
"பூவைசிய இந்திர குல சங்கத்தின் மூலமாக நூற்றுக்கணக்கான கிராமங்களை ஒருங்கிணைத்து, சமூக ஒற்றுமையின் அவசியத்தை வலியுறுத்தி சுயமரியாதை வாழ்வு குறித்து விழிப்புணர்வூட்டி, பேரையூர் மண்ணைத் தலைமை இடமாகக் கொண்டு ஒரு மாபெரும் சமூக புரட்சியை தனது அசுரத்தனமான உழைப்பின் மூலமாகவும் அசாத்திய துணிச்சலோடும்  நிகழ்த்திக்காட்டினார்கள் நம் முன்னோர்கள்.  

பூவைசிய இந்திர குல சங்கம் தொடங்கப்பட்ட குறுகிய காலத்திலே மாவட்ட அளவில் தவிர்க்க முடியாத சக்தியாகவும் அரசியல் அதிகாரத்தை தீர்மானிக்கும் சக்தியாகவும் உருவெடுத்தது. தனிநபர் முன்னிறுத்தலை தவிர்த்து அறிவுக்கும் திறமைக்கும் முன்னுரிமை தரப்பட்டு சமூகத்தின் உள்ளும் புறமும் காணப்பட்ட பலவீனங்களை கண்டறிந்து சரி செய்வதன் ஊடாக சங்கம் தனது வலிமையை பெருக்கிக் கொண்டது.  

போக்குவரத்து மற்றும் தகவல் தொடர்பு வசதிகளும் குறைவான காலகட்டத்தில் நூற்றுக்கணக்கான கிராமங்களை ஒருங்கிணைத்து வழிநடத்துவது போருக்குச் சமமானது. வன்முறையை தவிர்த்து அறிவுத்தளச் செயல்பாடுகளுக்கு முன்னுரிமை கொடுத்து ஆரவாரம் இல்லாமல் சமூக புரட்சி நிகழ்த்தி காட்டிய பூவைசிய இந்திர குல சங்க பொறுப்பாளர்களின் உத்திகளும் வியூகங்களும் வியக்கத்தக்கவை."  

- **இரா.ச.சுபாசினி மள்ளத்தி**  

## **சங்கத்தின் சிறப்புகள்:**
1. தமிழ்நாட்டில் தேவேந்திரகுல வேளாளர்களுக்காக தொடங்கப்பட்ட முதல் சங்கம் இதுவாகும்.
1. தேவேந்திர குல வேளாளர் பெயர் மாற்றத்திற்காக மத்திய அரசிடம் சமர்ப்பிக்கப்பட்ட பல்வேறு ஆவணங்களில் 1924 ஆம் ஆண்டு பதிவு செய்யப்பட்ட பூவைசிய இந்திரகுல சங்கத்தின் பதிவுச் சான்றும் ஒன்றாகும்.
1. இச்சங்கத்தில் பதிவு செய்யப்பட்ட திருமணங்கள் சட்டப்படி ஏற்றுக் கொள்ளப்பட்டுள்ளன. பிற சமூகத்தினரின் திருமணங்கள் கூட இச்சங்கத்தில் பதிவு செய்யப்பட்டதற்கான வரலாற்று ஆவணங்கள் இன்றும் உள்ளன.
1. இது ஒரு பதிவு செய்யப்பட்ட சங்கமென்பதால் இச்சங்கத்தில் சொல்லப்பட்ட தீர்ப்புகள் பல நீதிமன்றங்களில் ஏற்றுக்கொள்ளப்பட்டுள்ளன என்பது தனிச் சிறப்பு ஆகும்.
1. இச்சங்க கட்டிடத்தில் தியாகி இமானுவேல் சேகரன் மற்றும் பெருந்தகை பெருமாள் பீற்றருக்கு மார்பளவில் சிலை வைக்கப்பட்டுள்ளது.
1. தியாகி இமானுவேல் சேகரனார் இச்சங்கத்தின் 35 மற்றும் 36 வது மாநாட்டில் கலந்து கொண்டு சிறப்பித்துள்ளார்.
1. இராமநாதபுரம் சமஸ்தானத்தின் மன்னர் ஸ்ரீ R.ஷண்முக ராஜேஸ்வர நாகநாத சேதுபதி மகாராஜா இச்சங்கத்தின் 32 வது மாநாட்டை தலைமையேற்று நடத்தியதுடன் சிறப்புரையும் ஆற்றினார்.
1. இராமநாதபுரம், விருதுநகர் மற்றும் சிவகங்கை மாவட்டங்களைச் சார்ந்த 500 க்கும் மேற்பட்ட கிராமங்கள் இச்சங்கத்தின் கீழ் இணைந்து செயல் பட்டன. இறுதியாக 328 கிராமங்கள் இச்சங்கத்தின் கீழ் இணைந்து செயல்பட்டன.